निरूपमा के पिता, भाई और प्रेमी के खिलाफ गिरफ्तारी वारंट  
निरूपमा की संदिग्ध परिस्थितियों में हुई मौत मामले में अदालत ने निरूपमा के पिता, भाई और प्रेमी के खिलाफ गिरफ्तारी वारंट जारी किया।
पत्रकार निरूपमा पाठक की संदिग्ध परिस्थितियों में हुई मौत मामले में कोडरमा की एक स्थानीय अदालत ने रविवार को निरूपमा के पिता, भाई और प्रेमी के खिलाफ गिरफ्तारी वारंट जारी किया।  मुख्य न्यायिक मजिस्ट्रेट एन के अग्रवाल ने यह वारंट तब जारी किया है जब चार दिन पहले पुलिस ने अदालत के समक्ष कहा था कि यह आत्महत्या का मामला है और इसके लिए पीड़िता के पिता, भाई और प्रेमी ने उसे उकसाया था।  एक मार्च को अदालत के सामने सौंपी गई अपनी जांच रिपोर्ट में पुलिस ने निरूपमा के पिता धमेंद्र पाठक, मां सुधा पाठक, भाई समरेंद्र और प्रेमी प्रियभांशु रंजन के खिलाफ धारा 306:आत्महत्या के लिए उकसाने: के तहत गिरफ्तारी वारंट जारी करने की मांग की थी। गौरतलब है कि निरूपमा की मां सुधा पाठक को हत्या के सिलसिले में गिरफ्तार किया गया था और वह फिलहाल जमानत पर हैं। प्रियभांशु रंजन ने निरूपमा के परिवार वालों को उसकी हत्या का दोषी ठहराया था।